               EUROPOS KOMISIJA
            Briuselis, 2021 05 06
            COM(2021) 226 final
            2021/0115(BUD)
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagal Nyderlandų paraišką EGF/2020/004 NL/KLM

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamentu (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas)
                  2
               .

               2.2020 m. gruodžio 22 d. Nyderlandai pateikė paraišką EGF/2020/004 NL/KLM dėl finansinės paramos iš EGF po to, kai bendrovė „KLM Royal Dutch Airlines“ Nyderlanduose atleido darbuotojų
                  3
               .

               3.Įvertinusi šią paraišką ir laikydamasi visų taikytinų EGF reglamento nuostatų, Komisija padarė išvadą, kad finansinės EGF paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2020/004 NL/KLM

                        Valstybė narė

                        Nyderlandai

                        Susijęs (-ę) regionas (-ai) (NUTS
                           4
                         2 lygmuo)

                        Šiaurės Olandija (NL32)

                        Paraiškos pateikimo data

                        2020 m. gruodžio 22 d.

                        Paraiškos gavimo patvirtinimo data

                        2020 m. gruodžio 22 d.

                        Prašymo pateikti papildomos informacijos data

                        2021 m. sausio 5 d.

                        Papildomos informacijos pateikimo terminas

                        2021 m. vasario 16 d.

                        Vertinimo atlikimo terminas

                        2021 m. gegužės 11 d.

                        Intervencijos kriterijus

                        EGF reglamento 4 straipsnio 1 dalies a punktas

                        Pagrindinė įmonė

                        „KLM Royal Dutch Airlines“

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           5

                        51 skyrius (Oro transportas)

                        Ataskaitinis laikotarpis (keturių mėnesių):

                        2020 m. rugpjūčio 15 d. – 2020 m. gruodžio 15 d.

                        Ataskaitiniu laikotarpiu atleistų darbuotojų skaičius (a)

                        650

                        Atleistų darbuotojų skaičius prieš ataskaitinį laikotarpį ar po jo (b)

                        1 201

                        Bendras atleistų darbuotojų skaičius (a + b)

                        1 851

                        Bendras reikalavimus atitinkančių paramos gavėjų skaičius

                        1 851

                        Bendras tikslinių paramos gavėjų skaičius

                        1 201

                        Prie individualių poreikių pritaikytoms paslaugoms skirtas biudžetas (EUR)

                        8 030 750

                        EGF paramai įgyvendinti skirtas biudžetas
                           6
                         (EUR)

                        334 614

                        Bendras biudžetas (EUR)

                        8 365 364

                        EGF parama (60 %) (EUR)

                        5 019 218

               PARAIŠKOS VERTINIMAS

               Procedūra

               4.Nyderlandai paraišką EGF/2020/004 NL/KLM pateikė 2020 m. gruodžio 22 d., t. y. per 12 savaičių nuo dienos, kurią buvo patenkinti EGF reglamento 4 straipsnyje išdėstyti intervencijos kriterijai. Komisija tą pačią dieną patvirtino gavusi paraišką ir 2021 m. sausio 5 d. Nyderlandų paprašė pateikti papildomos informacijos. Tokia papildoma informacija pateikta per šešias savaites nuo prašymo gavimo. 12 savaičių terminas, iki kurio gavusi tinkamai užpildytą paraišką Komisija turėtų baigti paraiškos atitikties finansinės paramos suteikimo sąlygoms vertinimą, yra 2021 m. gegužės 11 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška teikiama dėl 1 851 darbuotojo, kuris buvo atleistas iš „KLM Royal Dutch Airlines“. Ši įmonė vykdo veiklą NACE 2 red. 51 skyriui (Oro transportas) priskiriamame ekonomikos sektoriuje. KLM atleido darbuotojus NUTS 2 lygmens Šiaurės Olandijos provincijoje (NL32).

               Intervencijos kriterijai

               6.Šią paraišką Nyderlandai pateikė laikydamiesi EGF reglamento 4 straipsnio 1 dalies a punkte nustatytų intervencijos kriterijų, kurie tenkinami, jei per keturių mėnesių laikotarpį iš valstybės narės įmonės atleista ne mažiau kaip 500 darbuotojų, įskaitant darbuotojus, kuriuos atleido tiekėjai ir tolesnės gamybos grandies įmones, ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis keturių mėnesių laikotarpis: 2020 m. rugpjūčio 15 d. – 2020 m. gruodžio 15 d.

               8.Per ataskaitinį laikotarpį KLM atleido 650 darbuotojų.

               Atleistų darbuotojų ir darbo veiklą nutraukusių asmenų apskaičiavimas

               9.Visų ataskaitiniu laikotarpiu atleistų darbuotojų skaičius apskaičiuotas nuo darbdavio individualaus įspėjimo apie darbuotojo atleidimą arba darbo sutarties nutraukimą dienos.

               Reikalavimus atitinkantys paramos gavėjai

               10.Be jau nurodytų darbuotojų, prie reikalavimus atitinkančių paramos gavėjų priskiriamas ir 1 201 darbuotojas, kuris buvo atleistas prieš keturių mėnesių ataskaitinį laikotarpį arba po jo. Visi šie darbuotojai buvo atleisti po bendro pareiškimo apie planuojamą darbuotojų atleidimą 2020 m. gegužės 21 d. Galima nustatyti aiškų priežastinį ryšį su atleidimą ataskaitiniu laikotarpiu paskatinusiu įvykiu.

               11.Taigi, bendras reikalavimus atitinkančių paramos gavėjų skaičius yra 1 851.

               Darbuotojų atleidimo ir pasaulinės finansų bei ekonomikos krizės sąsaja

               12.2020 m. kovo 11 d. Pasaulio sveikatos organizacija (PSO) COVID-19 protrūkį paskelbė pasauline pandemija. 2020 m. gegužės 27 d. Europos Komisija komunikate „ES biudžetas Europos ekonomikos gaivinimo planui įgyvendinti“
                  7
                pareiškė, kad dėl sveikatos krizės kilo ekonomikos krizė, ir išdėstė ekonomikos gaivinimo planą. Į planą kaip neatidėliotinos pagalbos priemonė buvo įtraukta EGF, kad būtų galima teikti paramą žmonėms, kurie dėl pasaulinės ekonomikos krizės neteko darbo.

               13.Pandemija lėmė didžiausią ekonomikos nuosmukį per visą ES istoriją. Remiantis Komisijos 2021 m. žiemos Europos ekonomine prognoze
                  8
               , 2020 m. ES BVP sumažėjo 6,3 proc. Prognozuojama, kad 2021 m. BVP vėl išaugs 3,7 proc., o 2022 m. – 3,9 proc.

               14.COVID-19 pandemija padarė didelį poveikį aviacijos pramonei dėl kelionių apribojimų ir smarkiai sumažėjusių keleivinio oro transporto srautų. Sumažėjus keleivių skaičiui, labai sumažėjo oro transporto bendrovių pajamos, todėl jos buvo priverstos atleisti darbuotojus arba pasiskelbti nemokiomis. 2020 m. balandžio mėn. tarptautinio keleivių eismo srautai sumažėjo 98,9 proc., palyginti su 2019 m. balandžio mėn., o 64 proc. pasaulio orlaivių liko stovėti angaruose. Tai didžiausias nuosmukis aviacijos istorijoje
                  9
               .

               15.2020 m. birželio mėn. keleivių paklausa šiek tiek padidėjo, tačiau išliko gerokai mažesnė nei prieš krizę. Bendra paklausa (apskaičiuojama už kelionę mokančių keleivių kilometrais) sumažėjo 86,5 proc., palyginti su 2019 m. birželio mėn.
                  10

               Oro transporto keleivių srautas
                  11

               Visame sektoriuje už kelionę mokančių keleivių kilometrų (mlrd. per mėnesį)

                        Faktinis

                        Pakoreguota dėl sezoniškumo

               16.Bendra 2020 m. tarptautinė keleivių paklausa sumažėjo 75,6 proc., palyginti su 2019 m. lygiu. Pajėgumas (apskaičiuojamas sąlyginiais sėdimųjų vietų kilometrais) sumažėjo 68,1 proc., o keleivių vietų užimtumo koeficientas (pagal kurį apskaičiuojama keleivių užimtų turimų sėdimųjų vietų skaičiaus procentinė dalis) sumažėjo 19,2 procentiniais punktais iki 62,8 proc.
                  12

               17.Remiantis Tarptautinės oro transporto asociacijos pateikta pasauline keleivių skaičiaus prognoze, prireiks trejų–ketverių metų, kol aviacijos pramonė atsigaus ir pasieks prieš krizę buvusį lygį
                  13
               .

               18.Iki šiol oro transporto sektorius yra pateikęs tris paraiškas dėl EGF paramos; visos jos grindžiamos su prekyba susijusios globalizacijos kriterijumi
                  14
               .

               Darbuotojų atleidimą ir darbo veiklos nutraukimą lemiantys įvykiai

               19.Darbuotojų atleidimą lėmę įvykiai yra netikėtos pasaulinės ekonomikos krizės, kurią sukėlė COVID-19 pandemija, rezultatas.

               20.Nyderlandai praneša, kad KLM smarkiai nukentėjo nuo COVID-19 pandemijos poveikio. Iki pandemijos KLM finansiniai veiklos rezultatai 2015–2019 m. nuosekliai gerėjo. 2015 m. KLM pajamos sudarė 9 905 mln. EUR, o 2019 m. jos buvo padidėjusios iki 11 075 mln. EUR. 2019 finansinių metų grynasis pelnas siekė 449 mln. EUR, palyginti su 54 mln. EUR 2015 m.
                  15

               21.Tačiau krizė pakenkė geriems pastarųjų metų KLM rezultatams. 2020 m. kovo mėn. viduryje KLM veikla iš esmės sustojo, o veiklos sąnaudos išliko tokios pačios
                  16
               .

               22.2020 m. KLM pervežė 11,2 mln. keleivių, t. y. net 68 proc. mažiau nei metais prieš tai. Keleivių vietų užimtumo koeficientas sumažėjo iki 52,2 proc., palyginti su 89,4 proc. 2019 m.
                  17

               23.2020 m. bendrovės KLM pajamos sumažėjo 53,8 proc. iki 5 120 mln. EUR, palyginti su metais prieš tai. Dėl smarkiai sumažėjusių pajamų 2020 m. bendrovė KLM patyrė 1 154 mln. EUR veiklos nuostolių, palyginti su 714 mln. EUR pelnu 2019 m.
                  18

               24.Siekdama sumažinti sąnaudas, KLM vadovybė 2020 m. liepos 31 d. paskelbė restruktūrizavimo planą. Darbuotojų skaičius buvo sumažintas maždaug 5 000 etato ekvivalentų (nuo 33 000 iki 28 000 etato ekvivalentų)
                  19
               .

               25.Bendrovės KLM vadovybė prognozuoja, kad iki 2024 m. skrydžių skaičius pasieks prieš krizę buvusį lygį. Atsigavimo lygis ir sparta priklausys nuo įvairių veiksnių, įskaitant viruso plitimą, ekonomikos atsigavimą ir keliautojų elgseną
                  20
               .

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               26.KLM darbuotojų atleidimas daro didelį poveikį šalies ekonomikai. KLM yra antras pagal dydį Nyderlandų privačiojo sektoriaus darbdavys – bendrovėje dirba per 33 000 darbuotojų
                  21
               .

               27.KLM vykdo skrydžius iš Amsterdamo Schipholio oro uosto, o jos būstinė įsikūrusi Amstelvene; tai reiškia, kad daugelis KLM darbuotojų gyvena Šiaurės Olandijos provincijoje.

               28.Ketvirtąjį 2020 m. ketvirtį nedarbo lygis Šiaurės Olandijoje išaugo 1,5 procentinio punkto iki 4,8 proc., palyginti su tuo pačiu 2019 m. ketvirčiu. Palyginti su kaimyninėmis provincijomis, nedarbo lygis Šiaurės Olandijoje buvo aukščiausias; Flevolande jis siekė 4,2 proc., o Pietų Olandijoje – 4,5 proc.
                  22

               29.Nyderlandai teigia, kad Didysis Amsterdamas (Šiaurės Olandijos provincijos paregionis) yra vienas iš regionų, kuriuose atleista daugiausiai darbuotojų. Taip yra todėl, kad nuo ekonomikos krizės labiausiai nukentėjo sektoriai, kuriems šiame regione atstovaujama ypač gausiai (pavyzdžiui aviacijos, apgyvendinimo ir maitinimo paslaugų, kultūros, sporto ir pramogų sektoriai
                  23
               ).

               30.2020 m. birželio mėn. Nyderlandų darbuotojų draudimo agentūros (UWV) surinktais duomenimis, 34 proc. Didžiojo Amsterdamo paregionio darbuotojų dirba sektoriuose, kuriuose darbo vietų skaičius sumažėjo smarkiai arba labai smarkiai; šalies mastu šis skaičius buvo maždaug 32 proc.
                  24

               Tiksliniai paramos gavėjai ir siūlomi veiksmai

               Tiksliniai paramos gavėjai

               31.Numatoma, kad iš 1 851 reikalavimus atitinkančio asmens įgyvendinant EGF priemones dalyvaus 1 201 atleistas darbuotojas. Šių atleistų darbuotojų pasiskirstymas pagal lytį, pilietybę ir amžiaus grupę:

                        Kategorija

                        Bendras tikslinių paramos gavėjų
                           skaičius

                        Lytis

                        Vyrai

                        933

                        (77,69 %)

                        Moterys

                        268

                        (22,31 %)

                        Pilietybė

                        ES piliečiai

                        1 180

                        (98,25 %)

                        ne ES piliečiai

                        21

                        (1,75 %)

                        Amžiaus grupė

                        15–24 metų

                        35

                        (2,91 %)

                        25–29 metų

                        92

                        (7,66 %)

                        30–54 metų

                        697

                        (58,04 %)

                        55–64 metų

                        353

                        (29,39 %)

                        vyresni nei 64 metų

                        24

                        (2,00 %)

               Siūlomų veiksmų tinkamumas

               32.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Profesinis orientavimas. Šiame etape dalyviams bus teikiama informacija apie paramos procesą, orientavimą ir pagalba ieškant darbo. Taip pat bus ugdomas pasitikėjimas savimi, siekiant padėti darbuotojams pereiti į naują darbą.

               –Parama ieškant darbo konkrečiuose sektoriuose. Įgyvendinant šią priemonę bus teikiama profesionali pagalba pereinant į sektorius, kuriuose trūksta darbuotojų, pavyzdžiui, švietimo, sveikatos priežiūros, logistikos, technologijų ir informacijos valdymo sektorius. Pavyzdžiui, būtų galima perkvalifikuoti techninį išsilavinimą turinčius asmenis (t. y. KLM inžinerijos ir techninės priežiūros darbuotojus), kad jie galėtų įsidarbinti su technologijomis susijusiame sektoriuje.

               –Mokymas, konsultuojamasis ugdymas ir (arba) švietimas. Tai apims naujoje užimtumo srityje reikalingų įgūdžių lavinimo priemones.

               –Finansinės konsultacijos. Pagal šią priemonę bus atliekamas individualus vertinimas ir teikiamos finansinės konsultacijos, siekiant užtikrinti, kad darbuotojas aiškiai suvoktų savo finansinę padėtį ir galėtų priimti tinkamą sprendimą. Atlikdamas šį vertinimą, finansinių paslaugų ekspertas atsižvelgs į asmenines aplinkybes, į tai, kokios įtakos darbo pakeitimas turi pajamoms, būsto sąlygoms (t. y. galimybei vykdyti hipotekos įsipareigojimus, mokėti nuomos mokesčius, galimo persikraustymo poveikiui), taip pat į konkrečių priemonių, nustatytų kolektyvinėmis darbo sutartimis, ir nacionalinių mokesčių teisės aktų poveikį.

               33.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               34.Nyderlandai pateikė reikiamą informaciją apie veiksmus, kurie atitinkamai įmonei privalomi pagal nacionalinės teisės aktus arba kolektyvines sutartis. Patvirtinta, kad EGF finansinė parama tokių veiksmų nepakeis.

               Biudžeto sąmata

               35.Bendros numatytos išlaidos yra 8 365 364 EUR, įskaitant 8 030 750 EUR prie individualių poreikių pritaikytų paslaugų išlaidoms ir 334 614 EUR – parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms.

               36.Bendra iš EGF prašomos finansinės paramos suma yra 5 019 218 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR)

                        Numatomos visos išlaidos

                        (EUR)

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Profesinis orientavimas

                        901

                        3 750

                        3 378 750

                        Parama ieškant darbo konkrečiuose sektoriuose

                        300

                        5 000

                        1 500 000

                        Mokymas, konsultuojamasis ugdymas ir (arba) švietimas

                        1 201

                        2 000

                        2 402 000

                        Finansinės konsultacijos

                        600

                        1 250

                        750 000

                        Tarpinė suma (a)

                        Prie individualių poreikių pritaikytų paslaugų paketo procentinė dalis

                        –

                        8 030 750

                        (100 %)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        0

                        0

                        0

                        Tarpinė suma (b)

                        Prie individualių poreikių pritaikytų paslaugų paketo procentinė dalis

                        –

                        0

                        (0 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        0

                        2. Valdymas

                        –

                        83 654

                        3. Informavimas ir viešinimas

                        –

                        83 654

                        4. Kontrolė ir ataskaitų teikimas

                        –

                        167 306

                        Tarpinė suma (c)

                        Bendrų išlaidų procentinė dalis

                        –

                        334 614

                        (4 %)

                        Visos išlaidos (a + b + c):

                        –

                        8 365 364

                        EGF parama (60 proc. visų išlaidų)

                        –

                        5 019 218

               Išlaidų tinkamumo finansuoti laikotarpis

               37.Nyderlandai tiksliniams paramos gavėjams pradėjo teikti prie individualių poreikių pritaikytas paslaugas 2021 m. vasario 1 d. Todėl šių veiksmų išlaidos bus laikomos tinkamomis finansuoti EGF lėšomis nuo 2021 m. vasario 1 d. iki 2023 m. vasario 1 d.

               38.Pirmąsias administracines išlaidas, susijusias su EGF paramos įgyvendinimu, Nyderlandai patyrė 2021 m. vasario 1 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2021 m. vasario 1 d. iki 2023 m. rugpjūčio 1 d.

               Nacionalinių ar Sąjungos fondų finansuojamų veiksmų papildomumas

               39.Nacionalinio išankstinio finansavimo arba bendro finansavimo šaltinis yra KLM.

               40.Nyderlandai patvirtino, kad pirmiau nurodytos EGF finansuojamos priemonės nebus papildomai remiamos pagal kitas Europos Sąjungos finansines priemones
                  25
               .

               Tvarka, kurios laikantis buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regionų valdžios institucijomis

               41.Nyderlandai nurodė, kad suderintas individualiems poreikiams pritaikytų paslaugų paketas parengtas konsultuojantis su suinteresuotaisiais subjektais ir socialiniais partneriais. Buvo įsteigta darbo taryba, siekiant užtikrinti, kad šios paslaugos būtų koordinuojamos.

               42.Parengiamoji veikla apėmė susitikimus su darbo taryba ir profesinių sąjungų („Christelijk Nationaal Vakverbond (CNV)“, „De Unie“, „Nederlandse Vereniging voor Luchtvaart (NVLT)“, „Vereniging Nederlands Cabinepersoneel (VNC)“, „Vereniging van KLM Professionals (VKP)“ ir „Federatie Nederlandse Vakbeweging (FNV)“) atstovais.

               Valdymo ir kontrolės sistemos

               43.Paraiškoje pateiktas valdymo ir kontrolės sistemos aprašas, kuriame nurodyta susijusių subjektų atsakomybė. Nyderlandai pranešė Komisijai, kad finansinę paramą valdys ir kontroliuos tos pačios institucijos, kurios dalyvauja valdant Europos socialinio fondo teikiamą paramą. Valdymo ir kontrolės užduotis vykdys už politikos įgyvendinimą atsakingas Bendradarbiavimo ir įgyvendinimo departamento skyrius (SZV; Socialinių reikalų ir darbo ministerija).

               44.Tvirtinančiosios institucijos funkciją atliks Nyderlandų įmonių agentūra (RVO), veikianti prie Ekonomikos ir klimato politikos ministerijos. Už auditą atsakinga institucija yra Finansų ministerijos Centrinė vyriausybinė audito tarnyba.

               Susijusios valstybės narės prisiimti įsipareigojimai

               45.Nyderlandai suteikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –laikomasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –KLM, kuri po darbuotojų atleidimo tęsia veiklą, įvykdė teisinius reikalavimus, reglamentuojančius darbuotojų atleidimą, ir atitinkamai pasirūpino savo darbuotojais;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               46.EGF didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) 2020/2093, kuriuo nustatoma 2021–2027 m. daugiametė finansinė programa
                  26
               , 8 straipsnio 1 dalyje.

               47.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 5 019 218 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               48.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  27
               , 9 punkte.

               Susiję teisės aktai

               49.Pateikdama šį pasiūlymą dėl sprendimo mobilizuoti EGF lėšas, Komisija Europos Parlamentui ir Tarybai taip pat pateiks pasiūlymą pervesti 5 019 218 EUR sumą į atitinkamą biudžeto eilutę.

               50.Kartu su šiuo pasiūlymu dėl sprendimo mobilizuoti EGF lėšas Komisija įgyvendinimo aktu priims sprendimą dėl finansinės paramos, kuris įsigalios tą dieną, kai Europos Parlamentas ir Taryba priims siūlomą sprendimą mobilizuoti EGF lėšas.

               2021/0115 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Nyderlandų paraišką EGF/2020/004 NL/KLM

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  28
               , ypač į jo 15 straipsnio 4 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  29
               , visų pirma į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  30
                8 straipsnio 1 dalyje;

               (3)2020 m. gruodžio 22 d. Nyderlandai pateikė paraišką dėl EGF finansinės paramos skyrimo, nes Nyderlandų bendrovė „KLM Royal Dutch Airlines“ atleido darbuotojų. Paraiška buvo papildyta informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip išdėstyta Reglamento (ES) Nr. 1309/2013 13 straipsnyje;

               (4)todėl finansinei paramai pagal Nyderlandų pateiktą paraišką suteikti iš EGF turėtų būti mobilizuota 5 019 218 EUR suma;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 5 019 218 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [the date of its adoption]
                  31*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Reglamentas (ES) Nr. 1309/2013 taikomas visoms paraiškoms, gautoms iki 2020 m. gruodžio 31 d.

                     (3)

                        Pagal EGF reglamento 3 straipsnį.

                     (4)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (5)

                        OL L 393, 2006 12 30, p. 1.

                     (6)

                        Pagal Reglamento (ES) Nr. 1309/2013 7 straipsnio 4 dalį.

                     (7)

                        COM(2020) 442 final.

                     (8)

                        2021 m. žiemos ekonominė prognozė,
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en
                  .

                     (9)

                        ATAG. 2020 Aviation Benefits Beyond Borders Report,
                  https://aviationbenefits.org/media/167186/abbb2020_full.pdf
                  .

                     (10)

                        IATA: Air Passenger Market Analysis June 2020,
                  https://www.iata.org/en/iata-repository/publications/economic-reports/air-passenger-monthly-analysis---june-20202/
                  .

                     (11)

                        Ten pat.

                     (12)

                        IATA,
                  https://www.iata.org/en/pressroom/pr/2021-02-03-02/
                  .

                     (13)

                        IATA,
                  https://www.iata.org/en/pressroom/pr/2020-07-28-02/
                  .

                     (14)

                        EGF/2017/009 FR/Air France, COM(2018) 230; EGF/2013/014 FR Air France, COM(2014) 701 ir EGF/2015/004 IT Alitalia, COM(2015) 397.

                     (15)

                        KLM annual report 2019,
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf
                  .

                     (16)

                        2020 m. balandžio 24 d. finansų ministro Wopke Hoekstros ir Infrastruktūros ir vandentvarkos ministrės Coros van Nieuwenhuizen laiškas Atstovų Rūmams dėl galimų paramos „Air France-KLM“ priemonių,
                  https://www.government.nl/documents/parliamentary-documents/2020/04/24/letter-on-possible-support-measures-for-air-france-klm
                  .

                     (17)

                  https://www.airfranceklm.com/sites/default/files/q4_2020_press_release_en_final.pdf
                  .

                     (18)

                  https://www.airfranceklm.com/sites/default/files/q4_2020_press_release_en_final.pdf
                  .

                     (19)

                        KLM naujienų svetainė,
                  https://news.klm.com/klm-adapts-organisation-further-due-to-covid-19-crisis/
                  .

                     (20)

                        „Aviation24“,
                  https://www.aviation24.be/airlines/air-france-klm-group/klm-royal-dutch-airlines/cuts-staff-to-cope-with-coronavirus-pandemic/
                  .

                     (21)

                        KLM annual report 2019,
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf
                  .

                     (22)

                        Statistics Netherlands (CBS),
                  https://opendata.cbs.nl/statline/#/CBS/nl/dataset/83523NED/table?dl=4B4E7
                  .

                     (23)

                        Nyderlandų darbuotojų draudimo agentūros (UWV) ataskaita,
                  https://www.uwv.nl/overuwv/Images/regionale-verschillen-impact-corona-werkgelegenheid.pdf
                  .

                     (24)

                        Ten pat.

                     (25)

                        Vadovaudamasi ES valstybės pagalbos taisyklėmis, 2020 m. liepos 13 d. Europos Komisija patvirtino Nyderlandų 3,4 mlrd. EUR valstybės pagalbos priemonę, kurią sudaro valstybės garantija bendrovei KLM suteiktoms paskoloms ir subordinuotoji valstybės paskola, kad būtų skubiai užtikrintas bendrovės likvidumas atsižvelgiant į koronaviruso protrūkį.
                  https://ec.europa.eu/commission/presscorner/detail/en/ip_20_1333
                  .

                     (26)

                        OL L 433 I, 2020 12 22, p. 15.

                     (27)

                        OL L 433 I, 2020 12 22, p. 29.

                     (28)

                        OL L 347, 2013 12 20, p. 855.

                     (29)

                        OL L 433 I, 2020 12 22, p. 29.

                     (30)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11).

                     (31)
                  *
                        Date to be inserted by the Parliament before the publication in OJ.


               EUROPOS KOMISIJA
            Briuselis, 2021 05 06
            COM(2021) 227 final
            2021/0116(BUD)
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagal Suomijos paraišką „EGF/2020/007 FI/Finnair“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamentu (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas)
                  2
               .

               2.2020 m. gruodžio 30 d. Suomija pateikė paraišką „EGF/2020/007 FI/Finnair“ dėl finansinės paramos iš EGF, nes bendrovė „Finnair Oyj“ ir vienas subrangovas
                  3
                Suomijoje atleido darbuotojų
                  4
               .

               3.Įvertinusi šią paraišką ir laikydamasi visų taikytinų EGF reglamento nuostatų Komisija padarė išvadą, kad finansinės EGF paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2020/007 FI/Finnair

                        Valstybė narė

                        Suomija

                        Susijęs (-ę) regionas (-ai) (NUTS
                           5
                         2 lygmuo)

                        Helsinkio-Ūsimos regionas (FI1B)

                        Paraiškos pateikimo data

                        2020 m. gruodžio 30 d.

                        Paraiškos gavimo patvirtinimo data

                        2020 m. gruodžio 30 d.

                        Prašymo pateikti papildomos informacijos data

                        2021 m. sausio 13 d.

                        Papildomos informacijos pateikimo terminas

                        2021 m. vasario 24 d.

                        Vertinimo atlikimo terminas

                        2021 m. gegužės 19 d.

                        Intervencijos kriterijus

                        EGF reglamento 4 straipsnio 1 dalies a punktas

                        Pagrindinė įmonė

                        „Finnair Oyj“

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           6

                        51 skyrius (Oro transportas)

                        Patronuojamųjų įmonių, tiekimo ir tolesnės gamybos grandies įmonių skaičius

                        1

                        Ataskaitinis laikotarpis (keturių mėnesių):

                        2020 m. rugpjūčio 25 d. – 2020 m. gruodžio 25 d.

                        Ataskaitiniu laikotarpiu atleistų darbuotojų skaičius (a)

                        508

                        Atleistų darbuotojų skaičius prieš ataskaitinį laikotarpį ar po jo (b)

                        0

                        Bendras atleistų darbuotojų skaičius (a + b)

                        508

                        Bendras reikalavimus atitinkančių paramos gavėjų skaičius

                        508

                        Bendras tikslinių paramos gavėjų skaičius

                        500

                        Tikslinių nedirbančių ir nesimokančių jaunuolių (NEET) skaičius

                        0

                        Prie individualių poreikių pritaikytoms paslaugoms skirtas biudžetas (EUR)

                        2 730 600

                        EGF paramai įgyvendinti skirtas biudžetas
                           7
                         (EUR)

                        190 000

                        Bendras biudžetas (EUR)

                        2 920 600

                        EGF parama (EUR) (60 %)

                        1 752 360

               PARAIŠKOS VERTINIMAS

               Procedūra

               4.Suomija paraišką „EGF/2020/007 FI/Finnair“ pateikė 2020 m. gruodžio 30 d., t. y. per 12 savaičių nuo dienos, kurią buvo patenkinti EGF reglamento 4 straipsnyje išdėstyti intervencijos kriterijai. Komisija tą pačią dieną patvirtino gavusi paraišką ir 2021 m. sausio 13 d. Suomijos paprašė pateikti papildomos informacijos. Papildoma informacija pateikta per šešias savaites nuo prašymo gavimo. 12 savaičių terminas, iki kurio gavusi tinkamai užpildytą paraišką Komisija turėtų baigti paraiškos atitikties finansinės paramos suteikimo sąlygoms vertinimą, yra 2021 m. gegužės 19 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška teikiama dėl 508 darbuotojų, kurie buvo atleisti iš „Finnair Oyj“ ir vieno subrangovo. „Finnair“ vykdo veiklą ekonomikos sektoriuje, kuris priskiriamas prie NACE 2 red. 51 skyriaus (Oro transportas). Įmonės atleido darbuotojus NUTS 2 lygmens Helsinkio-Ūsimos regione (FI1B).

                        Įmonės ir atleistų darbuotojų skaičius

                        „Finnair“

                        504

                        „Hub Logistics Finland Oy“

                        4

                        Iš viso įmonių: 2

                        Iš viso atleistų darbuotojų: 508

               Intervencijos kriterijai

               6.Šią paraišką Suomija pateikė laikydamasi EGF reglamento 4 straipsnio 1 dalies a punkte nustatytų intervencijos kriterijų, kurie tenkinami, jei per keturių mėnesių ataskaitinį laikotarpį iš valstybės narės įmonės atleista ne mažiau kaip 500 darbuotojų, įskaitant atleistus darbuotojus jos tiekimo ir galutinės gamybos grandies įmonėse ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis keturių mėnesių laikotarpis: 2020 m. rugpjūčio 25 d. – 2020 m. gruodžio 25 d.

               8.Atleistų darbuotojų skaičius ataskaitiniu laikotarpiu:

               –504 darbuotojai atleisti iš „Finnair“.

               –4 darbuotojai atleisti iš „Finnair“ subrangovo.

               Atleistų darbuotojų ir darbo veiklą nutraukusių asmenų apskaičiavimas

               9.Apskaičiuotas ataskaitiniu laikotarpiu atleistų darbuotojų skaičius:

               –504 darbuotojai – nuo tada, kai darbdavys, vadovaudamasis Tarybos direktyvos 98/59/EB
                  8
                3 straipsnio 1 dalimi, kompetentingai valdžios institucijai raštu pranešė apie planuojamą kolektyvinį darbuotojų atleidimą. Suomija iki Komisijos vykdyto paraiškos vertinimo pabaigos patvirtino, kad faktiškai atleisti 504 darbuotojai.

               –4 darbuotojai – nuo darbdavio individualaus įspėjimo apie darbuotojo atleidimą arba apie darbo sutarties nutraukimą dienos.

               Reikalavimus atitinkantys paramos gavėjai

               10.Todėl bendras reikalavimus atitinkančių paramos gavėjų skaičius yra 508.

               Darbuotojų atleidimo ir pasaulinės finansų ir ekonomikos krizės sąsaja

               11.2020 m. kovo 11 d. Pasaulio sveikatos organizacija (PSO) COVID-19 protrūkį paskelbė pasauline pandemija. 2020 m. gegužės 27 d. Europos Komisija komunikate „ES biudžetas Europos ekonomikos gaivinimo planui įgyvendinti“
                  9
                pareiškė, kad dėl sveikatos krizės kilo ekonomikos krizė, ir išdėstė ekonomikos gaivinimo planą. Į planą kaip neatidėliotinos pagalbos priemonė buvo įtraukta EGF, kad būtų galima teikti paramą žmonėms, kurie dėl pasaulinės ekonomikos krizės neteko darbo.

               12.Pandemija sukėlė didžiausią ekonomikos nuosmukį per visą ES istoriją. Remiantis Komisijos 2021 m. žiemos Europos ekonomine prognoze
                  10
               , 2020 m. ES BVP sumažėjo 6,3 proc. Prognozuojama, kad 2021 m. BVP vėl išaugs 3,7 proc., o 2022 m. – 3,9 proc.

               13.COVID-19 pandemija padarė didelį poveikį aviacijos pramonei dėl kelionių apribojimų ir smarkiai sumažėjusių keleivinio oro transporto srautų. Sumažėjus keleivių skaičiui, labai sumažėjo oro transporto bendrovių pajamos, todėl jos buvo priverstos atleisti darbuotojus arba pasiskelbti nemokiomis. 2020 m. balandžio mėn. tarptautinio keleivių eismo srautai sumažėjo 98,9 proc., palyginti su 2019 m. balandžio mėn., o 64 proc. pasaulio orlaivių liko stovėti angaruose. Tai didžiausias nuosmukis aviacijos istorijoje
                  11
               .

               14.2020 m. birželio mėn. keleivių paklausa šiek tiek padidėjo, tačiau išliko gerokai mažesnė nei prieš krizę. Visame sektoriuje už kelionę mokančių keleivių kilometrų sumažėjo 86,5 proc., palyginti su 2019 m. birželio mėn.
                  12

               Oro transporto keleivių srautas
                  13

               Visame sektoriuje už kelionę mokančių keleivių kilometrų (mlrd. per mėnesį)

                        Faktinis

                        Pakoreguota dėl sezoniškumo

               15.2020 m. tarptautinė keleivių paklausa sumažėjo 75,6 proc., palyginti su 2019 m. lygiu. Pajėgumas (apskaičiuojamas sąlyginiais sėdimųjų vietų kilometrais) sumažėjo 68,1 proc., o keleivių vietų užimtumo koeficientas (pagal kurį apskaičiuojama keleivių užimtų turimų sėdimųjų vietų procentinė dalis) – 19,2 procentiniais punktais, t. y. iki 62,8 proc.
                  14

               16.Remiantis Tarptautinės oro transporto asociacijos pateikta pasauline keleivių skaičiaus prognoze, prireiks trejų–ketverių metų, kol aviacijos pramonė atsigaus ir pasieks prieš krizę buvusį lygį
                  15
               .

               17.Iki šiol dėl oro transporto sektoriaus pateiktos keturios paraiškos EGF paramai gauti; trys iš jų grindžiamos globalizacijos sukeltais prekybos pokyčiais
                  16
               , viena – COVID-19 sukelta ekonomikos krize
                  17
               .

               Darbuotojų atleidimą ir darbo veiklos nutraukimą lemiantys įvykiai

               18.Darbuotojų atleidimą lėmę įvykiai yra netikėtos pasaulinės ekonomikos krizės, kurią sukėlė COVID-19 pandemija, rezultatas.

               19.Suomija praneša, kad bendrovė „Finnair“ smarkiai nukentėjo nuo pandemijos poveikio. Iki COVID-19 protrūkio „Finnair“ finansinė padėtis buvo tvirta. 2019 m. „Finnair“ pajamos išaugo 9,2 proc. ir pasiekė rekordinę 3 097 mln. EUR sumą, palyginti su 2 836 mln. EUR 2018 m. Veiklos pajamos sudarė 162,8 mln. EUR, palyginti su 256,3 mln. EUR 2018 m., t. y. sumažėjo 38 proc. Tai lėmė padidėjusios degalų, orlaiviuose naudojamų medžiagų ir kapitalinio remonto išlaidos.

               20.Per pastarąjį dešimtmetį keleivių skaičius Helsinkio Vantos oro uoste buvo labai padidėjęs. 2009–2019 m. keleivių skaičius padidėjo 58 proc. – nuo 12,6 mln. iki 21,9 mln. Didžiąją keleivių srauto dalį sudarė tarptautinių skrydžių keleiviai: 10,2 mln. 2009 m. ir 18,9 mln. 2019 m.
                  18
                2019 m. „Finnair“ keliavusių keleivių skaičius padidėjo 10,3 proc. iki 14 650 400 keleivių ir pasiekė naują metinį rekordą
                  19
               .

               21.2020 m. pradžioje keleivių srautai Helsinkio Vantos oro uoste vis dar didėjo. 2020 m. sausio mėn. keleivių, vykstančių į Kiniją, srautas padidėjo 58 proc., palyginti su 2019 m. sausio mėn. Tačiau 2020 m. vasario mėn. dėl epideminės padėties keleivių srautas sumažėjo net 73 proc. Nuo 2020 m. vasario 6 d. „Finnair“ buvo priversta atšaukti skrydžius į žemyninę Kiniją, o nuo 2020 m. kovo 4 d. – kitomis kryptimis Azijoje
                  20
               . 2020 m. kovo 13 d. Jungtinių Valstijų vyriausybė apribojo visas nebūtinas keliones į JAV, todėl „Finnair“ taip pat teko atšaukti visus skrydžius į JAV
                  21
               ,

               22.Tiek Suomijoje, tiek kitose kelionės tikslo šalyse taikomi apribojimai padarė didelį poveikį „Finnair“ veiklai, visų pirma tarptautiniams ir tarpžemyniniams skrydžiams. 2020 m. balandžio mėn. oro eismas Helsinkio Vantos oro uoste beveik visiškai sustojo ir jo apimtys sudarė tik 1 proc., palyginti su 2019 m. balandžio mėn. (2020 m. balandžio mėn. buvo 21 000 keleivių, palyginti su 1,8 mln. keleivių 2019 m. balandžio mėn.). Antrąjį ketvirtį, lyginant 2020 ir 2019 m., bendrovės „Finnair“ vykdomų skrydžių skaičius tarp Azijos ir Europos sumažėjo 92,1 proc. Keleivių skaičius sumažėjo 97,5 proc. – nuo 3,9 mln. iki 98 000, o keleivių vežimo pajėgumai (sąlyginiai sėdimųjų vietų kilometrai) sumažėjo 97,2 proc.
                  22

               23.Iš 2020 m. „Finnair“ metinės ataskaitos matyti, kad pajamos sumažėjo net 73,2 proc. (nuo 3 097,7 iki 829,2 mln. EUR), keleivių skaičius sumažėjo 76,2 proc. (nuo 14,7 iki 3,5 mln.); bendrovė patyrė 464,5 mln. EUR veiklos nuostolių
                  23
               .

               24.„Finnair“ teko sumažinti savo išlaidas, kad įveiktų šią krizę. Buvo sutaupyta nekilnojamojo turto, orlaivių nuomos, IT (klientų procesų skaitmeninimo ir automatizavimo), pardavimo ir platinimo išlaidų, taip pat administracinių išlaidų ir kompensacijų mokėjimo struktūrų sąnaudų. Todėl darbo vietų skaičius buvo sumažintas 1 000
                  24
               .

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               25.Aviacijos sektoriaus indėlis į Suomijos ekonomiką yra didelis. 2020 m. šiame sektoriuje dirbo 42 000 asmenų (23 000 tiesioginių ir 19 000 netiesioginių darbo vietų). Jo indėlis į Suomijos BVP buvo 8,8 mlrd. EUR, taigi sudarė 3,2 proc. viso BVP
                  25
               .  „Finnair“ yra didžiausia Suomijos oro transporto bendrovė, kurios centras yra Helsinkio Vantos oro uoste. 2019 m. pabaigoje „Finnair“ dirbo 6 788 darbuotojai, bendrovė vykdė skrydžius 132 kryptimis
                  26
               .

               26.Todėl bendrovės „Finnair“ darbuotojų atleidimas daro didelį poveikį šalies ekonomikai. NUTS 2 lygmens regionas, kuriame atleisti darbuotojai, yra Helsinkio-Ūsimos regionas, kuriame įsikūręs bendrovės „Finnair“ veiklos centras. 2020 m. vasario–balandžio mėn. darbo ieškančių asmenų skaičius Helsinkio-Ūsimos regione išaugo 22,5 proc. – nuo 68 016 iki 83 340. Nepaisant priemonių, kurių buvo imtasi darbo vietoms išsaugoti, nedarbo lygis Helsinkio-Ūsimos regione per metus išaugo 0,8 procentinio punkto – nuo 6,4 proc. 2019 m. iki 7,2 proc. 2020 m.
                  27

               27.2020 m. šalies nedarbo lygis siekė 7,8 proc., t. y. buvo 1,1 procentinio punkto didesnis nei 2019 m.
                  28
                Suomijos finansų ministerija nustatė, kad 2021 m. nedarbo lygis toliau augs iki 8,2 proc., o 2022 m. sumažės iki 7,8 proc.
                  29

               28.Dėl krizės sukelto didėjančio nedarbo iš naujo įdarbinti buvusius bendrovės „Finnair“ darbuotojus bus sudėtinga. Suomijos valdžios institucijos teigia, kad atleistiems darbuotojams reikalingas orientavimas ir pagalba ieškant darbo, taip pat jų poreikiams pritaikytas kvalifikacijos kėlimas ir perkvalifikavimas, kad jie turėtų daugiau galimybių vėl įsidarbinti.

               Tiksliniai paramos gavėjai ir siūlomi veiksmai

               Tiksliniai paramos gavėjai

               29.Numatoma, kad iš 508 reikalavimus atitinkančių asmenų įgyvendinant EGF priemones dalyvaus 500 atleistų darbuotojų. Šių atleistų darbuotojų pasiskirstymas pagal lytį, pilietybę ir amžiaus grupę:

                        Kategorija

                        Bendras tikslinių paramos gavėjų
                           skaičius

                        Lytis

                        Vyrai

                        280

                        (56,00 %)

                        Moterys

                        220

                        (44,00 %)

                        Pilietybė

                        ES piliečiai

                        493

                        (98,60 %)

                        ne ES piliečiai

                        7

                        (1,40 %)

                        Amžiaus grupė

                        15–24 metų

                        19

                        (3,80 %)

                        25–29 metų

                        28

                        (5,60 %)

                        30–54 metų

                        312

                        (62,40 %)

                        55–64 metų

                        141

                        (28,20 %)

                        vyresni nei 64 metų

                        0

                        (0,00 %)

               Siūlomų veiksmų tinkamumas

               30.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Konsultuojamasis ugdymas ir kitos parengiamosios priemonės. Tai, be kita ko: 1) ekspertų atliekamas darbo ieškančių asmenų profesinės kvalifikacijos ir paslaugų poreikio vertinimas; 2) kompetencijos vertinimas, siekiant įvertinti dalyvius pagal jų gebėjimus ir profesines perspektyvas; 3) su darbo paieška susijęs mokymas ir informacija apie darbo rinką; 4) konsultuojamasis ugdymas karjeros srityje ir intensyvus asmeninis konsultavimas, siekiant padėti dalyviams ieškoti darbo ir juos konsultuoti.

               –Užimtumo ir verslo paslaugos. Įgyvendinant šią priemonę bus teikiamos profesinio orientavimo ir darbo paieškos paslaugos, konsultacijos, vertinami darbo gebėjimai, suteikiama galimybė pabandyti darbą. Taip pat bus organizuojami samdos ir informavimo renginiai.

               –Mokymas. Bus įgyvendinama Suomijos institucijų parengta tikslinė programa „Further Educated with Companies (F.E.C.)“
                  30
               , kurios tikslas – suburti darbo ieškančius asmenis ir darbuotojų ieškančias bendroves.  Dalyviams taip pat bus surengti profesinės kvalifikacijos mokymai, įskaitant kursus, pavyzdžiui, verslo plėtros, vadovų mokymo, žmogiškųjų išteklių, pardavimų ir rinkodaros, dirbtinio intelekto (DI), skaitmeninio saugumo, robotikos, finansų valdymo, projektų valdymo ir kt. srityse.

               –Darbo užmokesčio subsidijos. Šia priemone bus remiamas įsidarbinimas naujoje darbo vietoje sumažinant darbo užmokesčio sąnaudas. Darbo užmokesčio subsidija padengs 30–50 proc. darbo užmokesčio sąnaudų ir bus mokama darbdaviui. Subsidijos suma ir mokėjimo trukmė priklauso nuo nedarbo laikotarpio trukmės.

               –Veiklos pradžios dotacijos. Šios dotacijos tikslas – paskatinti pradėti verslą ir didinti atskirų asmenų užimtumą. Veiklos pradžios dotacijomis užtikrinamos pradedančiųjų verslininkų pajamos per numatytą laikotarpį, kurio reikia pradėti ir sukurti visą darbo etatą atitinkantį verslą, bet ne ilgiau kaip 12 mėnesių.

               –Gali būti skiriamos išmokos susijusioms kelionės, apgyvendinimo ir persikėlimo išlaidoms, patirtoms ieškant darbo ir dalyvaujant mokymuose, padengti.

               31.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               32.Suomija pateikė prašomą informaciją apie veiksmus, kurių susijusi įmonė privalo imtis pagal nacionalinės teisės aktus arba kolektyvines sutartis. Patvirtinta, kad EGF finansinė parama tokių veiksmų nepakeis.

               Biudžeto sąmata

               33.Bendros numatytos išlaidos yra 2 920 600 EUR, iš kurių prie individualių poreikių pritaikytų paslaugų išlaidoms skiriama 2 730 600 EUR, o parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms – 190 000 EUR.

               34.Bendra iš EGF prašomos finansinės paramos suma yra 1 752 360 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR)
                           31

                        Numatomos visos išlaidos

                        (EUR)
                           32

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Konsultuojamasis ugdymas ir kitos parengiamosios priemonės

                        450

                        1 556

                        700 000

                        Užimtumo ir verslo paslaugos

                        500

                        400

                        200 000

                        Mokymas

                        300

                        4 333

                        1 300 000

                        Tarpinė suma (a)

                        Prie individualių poreikių pritaikytų paslaugų paketo procentinė dalis

                        –

                        2 200 000

                        (80,57 %)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Darbo užmokesčio subsidijos

                        60

                        6 000

                        360 000

                        Išmokos už keliones, apgyvendinimą ir persikėlimą

                        25

                        200

                        5 000

                        Veiklos pradžios dotacijos

                        20

                        8 280

                        165 600

                        Tarpinė suma (b)

                        Prie individualių poreikių pritaikytų paslaugų paketo procentinė dalis

                        –

                        530 600

                        (19,43 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        0

                        2. Valdymas

                        –

                        160 000

                        3. Informavimas ir viešinimas

                        –

                        15 000

                        4. Kontrolė ir ataskaitų teikimas

                        –

                        15 000

                        Tarpinė suma (c)

                        Bendrų išlaidų procentinė dalis

                        –

                        190 000

                        (6,51 %)

                        Visos išlaidos (a + b + c)

                        –

                        2 920 600

                        EGF parama (60 % visų išlaidų)

                        –

                        1 752 360

               35.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Suomija patvirtino, kad šie veiksmai taikomi tik tuo atveju, jei tiksliniai paramos gavėjai patys aktyviai dalyvauja ieškant darbo ar mokymo veikloje.

               36.Suomija patvirtino, kad investicijų, skirtų savarankišką veiklą ar verslą pradedantiems asmenims ir įmones išperkantiems darbuotojams, sąnaudos neviršys 15 000 EUR vienam paramos gavėjui.

               Išlaidų tinkamumo finansuoti laikotarpis

               37.2020 m. spalio 21 d. Suomija tiksliniams paramos gavėjams pradėjo teikti individualiems poreikiams pritaikytas paslaugas. Todėl bus laikoma, kad šių veiksmų išlaidos bus tinkamos finansuoti EGF lėšomis nuo 2020 m. spalio 21 d. iki 2022 m. gruodžio 30 d.

               38.Pirmąsias administracines išlaidas, susijusias su EGF paramos įgyvendinimu, Suomija patyrė 2020 m. spalio 21 d. Todėl laikoma, kad parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos yra tinkamos finansuoti EGF finansinės paramos lėšomis nuo 2020 m. spalio 21 d. iki 2023 m. birželio 30 d.

               Nacionalinių ar Sąjungos fondų finansuojamų veiksmų papildomumas

               39.Nacionalinio išankstinio finansavimo ar bendro finansavimo dalis skiriama pagal Ekonomikos ir užimtumo ministerijos administracinio padalinio valstybinės užimtumo tarnybos biudžeto eilutę. Kai kurios paslaugos taip pat bus finansuojamos kaip ekonominės plėtros, transporto ir aplinkos centrų bei užimtumo ir ekonominės plėtros tarnybų veiklos išlaidos.

               40.Suomija patvirtino, kad pirmiau aprašytoms priemonėms, kurioms skiriama finansinė parama iš EGF, nebus skiriama finansinė parama pagal kitas Europos Sąjungos finansines priemones
                  33
               .

               Tvarka, kurios laikantis buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regionų valdžios institucijomis

               41.Suomija nurodė, kad suderintas individualiems poreikiams pritaikytų paslaugų paketas parengtas konsultuojantis su darbo grupe. Parengiamoji veikla apėmė susitikimus su Ūsimos ekonominės plėtros, transporto ir aplinkos centrų, taip pat užimtumo ir ekonomikos plėtros tarnybų, „Finnair“ ir profesinių sąjungų („Ilmailualan Unioni (IAU)“, „Finnairin insinöörit ja ylemmät toimihenkilöt (FINTO)“, „Auto ja Kuljetusalan Työntekijäliitto ry (AKT)“ ir „Trade Union Pro“) atstovais.

               Valdymo ir kontrolės sistemos

               42.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Suomija pranešė Komisijai, kad finansinę paramą administruos Ekonomikos reikalų ir užimtumo ministerija, kuri veikia kaip EGF valdymo ir tvirtinančioji institucija ir EGF lėšas paskirstanti tarpinė institucija. EGF valdymo funkcijos priskirtos Regionų ir ekonomikos augimo tarnybų departamentui, kuris taip pat veikia kaip Europos socialinio fondo valdymo institucija. Ekonominės plėtros, transporto ir aplinkos centrai yra atsakingi už EGF finansuojamų priemonių įgyvendinimą.

               43.Tvirtinančiosios institucijos funkciją atlieka Žmogiškųjų išteklių ir administracijos skyrius. Nepriklausomas vidaus audito padalinys yra atsakingas už auditą, jis veikia prie Ekonomikos ir užimtumo ministerijos nuolatinio sekretoriato.

               Susijusios valstybės narės prisiimti įsipareigojimai

               44.Suomija suteikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –laikomasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –„Finnair“, kuri po darbuotojų atleidimo tęsia veiklą, įvykdė darbuotojų atleidimą reglamentuojančius teisinius reikalavimus ir atitinkamai pasirūpino savo darbuotojais;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               45.EGF didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) 2020/2093, kuriuo nustatoma 2021–2027 m. daugiametė finansinė programa
                  34
               , 8 straipsnio 1 dalyje.

               46.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 1 752 360 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               47.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  35
               , 9 punkte.

               Susiję teisės aktai

               48.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateiks pasiūlymą pervesti 1 752 360 EUR sumą į atitinkamą biudžeto eilutę.

               49.Kartu su šiuo pasiūlymu dėl sprendimo mobilizuoti EGF lėšas Komisija įgyvendinimo aktu priims sprendimą dėl finansinės paramos, kuris įsigalios tą dieną, kai Europos Parlamentas ir Taryba priims siūlomą sprendimą mobilizuoti EGF lėšas.

               2021/0116 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Suomijos paraišką „EGF/2020/007 FI/Finnair“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  36
               , ypač į jo 15 straipsnio 4 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  37
               , visų pirma į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  38
                8 straipsnio 1 dalyje;

               (3)2020 m. gruodžio 30 d. Suomija pateikė paraišką dėl EGF finansinės paramos skyrimo, nes Suomijos bendrovė „Finnair Oyj“ ir vienas subrangovas atleido darbuotojų. Paraiška buvo papildyta informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)todėl finansinei paramai pagal Suomijos pateiktą paraišką suteikti iš EGF turėtų būti mobilizuota 1 752 360 EUR suma;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 752 360 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [the date of its adoption]
                  39*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Reglamentas (ES) Nr. 1309/2013 taikomas visoms paraiškoms, gautoms iki 2020 m. gruodžio 31 d.

                     (3)

                        Įmonė „Hub Logistics Finland Oy“ yra įsikūrusi Helsinkio-Ūsimos regione.

                     (4)

                        Pagal EGF reglamento 3 straipsnį.

                     (5)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (6)

                        OL L 393, 2006 12 30, p. 1.

                     (7)

                        Pagal Reglamento (ES) Nr. 1309/2013 7 straipsnio 4 dalį.

                     (8)

                        1998 m. liepos 20 d. Tarybos direktyva 98/59/EB dėl valstybių narių įstatymų, susijusių su kolektyviniu atleidimu iš darbo, suderinimo (OL L 225, 1998 8 12, p. 16).

                     (9)

                        COM(2020) 442 final.

                     (10)

                        2021 m. žiemos ekonominė prognozė,
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en
                  .

                     (11)

                        ATAG. 2020 Aviation Benefits Beyond Borders Report,
                  https://aviationbenefits.org/media/167186/abbb2020_full.pdf
                  .

                     (12)

                        IATA: Air Passenger Market Analysis June 2020,
                  https://www.iata.org/en/iata-repository/publications/economic-reports/air-passenger-monthly-analysis---june-20202/
                  .

                     (13)

                        Ten pat.

                     (14)

                        IATA,
                  https://www.iata.org/en/pressroom/pr/2021-02-03-02/
                  .

                     (15)

                        IATA,
                  https://www.iata.org/en/pressroom/pr/2020-07-28-02/
                  .

                     (16)

                        „EGF/2017/009 FR/Air France“, COM(2018) 230; „EGF/2013/014 FR Air France“, COM(2014) 701 ir „EGF/2015/004 IT Alitalia“, COM(2015) 397.

                     (17)

                        EGF/2020/004 NL/KLM, COM(2021) 226.

                     (18)

                        Finavia annual report 2019,
                  https://www.finavia.fi/sites/default/files/documents/Tilinpäätös%202019.pdf
                  .

                     (19)

                        Finnair annual report 2019,
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf
                  .

                     (20)

                  https://news.cision.com/finnair/r/finnair-cancels-all-flights-to-mainland-china-between-february-6-and-february-29--2020--customers-to,c3024652
                  .

                     (21)

                  https://news.cision.com/finnair/r/finnair-cancels-flights-to-us-and-delhi,c3057949
                  .

                     (22)

                        Finnair annual report 2020,
                  https://investors.finnair.com/~/media/Files/F/Finnair-IR/documents/en/reports-and-presentation/2020/half-year-2020-report-en.pdf
                  .

                     (23)

                  https://investors.finnair.com/~/media/Files/F/Finnair-IR/documents/en/reports-and-presentation/2021/annual-report-2020.pdf
                  .

                     (24)

                  https://company.finnair.com/en/media/all-releases/news?id=3751510
                   ir
                  https://www.aviation24.be/airlines/finnair/finnair-targets-100-million-euros-cost-base-reductions-plans-to-reduce-1-000-jobs/
                  .

                     (25)

                        Air Transport Action Group (ATAG), Aviation Benefits Beyond Borders,
                  https://aviationbenefits.org/downloads/aviation-benefits-beyond-borders-2020/
                  .

                     (26)

                        Finnair annual report 2019,
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf
                  .

                     (27)

                        Finland's statistical database
                  https://pxnet2.stat.fi/PXWeb/pxweb/en/StatFin/

                     (28)

                  https://www.stat.fi/til/tyti/2020/13/tyti_2020_13_2021-03-04_tie_001_en.html
                  .

                     (29)

                        Statistics Finland
                  https://www.stat.fi/til/tyti/2020/09/tyti_2020_09_2020-10-20_tie_001_en.html
                   ir
                  https://julkaisut.valtioneuvosto.fi/bitstream/handle/10024/162542/TEM%20työmarkkinaennuste%20syksy%202020.pdf

                     (30)

                  https://www.aaltopro.fi/en/services-in-change-situations/f.e.c.-programs-and-recruitment
                  .

                     (31)

                        Kad būtų išvengta dešimtųjų dalių, numatomos išlaidos vienam darbuotojui suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Suomijos pateiktoje paraiškoje.

                     (32)

                        Bendros sumos netikslios dėl suapvalinimo.

                     (33)

                        2020 m. gegužės 18 d. Europos Komisija patvirtino Suomijos pagalbos priemonę, kurią sudaro bendrovei „Finnair“ suteiktos 600 mln. EUR paskolos valstybės garantija, siekiant sušvelninti koronaviruso protrūkio ekonominį poveikį bendrovei.
                  https://ec.europa.eu/commission/presscorner/detail/en/IP_20_1032
                  .

                     (34)

                        OL L 433 I, 2020 12 22, p. 15.

                     (35)

                        OL L 433 I, 2020 12 22, p. 29.

                     (36)

                        OL L 347, 2013 12 20, p. 855.

                     (37)

                        OL L 433 I, 2020 12 22, p. 29.

                     (38)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11).

                     (39)
                  *
                        Date to be inserted by the Parliament before the publication in OJ.


               EUROPOS KOMISIJA
            Briuselis, 2021 09 23
            COM(2021) 595 final
            2021/0305(NLE)

            Pasiūlymas
            TARYBOS SPRENDIMAS
            dėl pozicijos, kurios Sąjungos vardu turi būti laikomasi per metines konsultacijas su Jungtine Karalyste siekiant susitarti dėl bendrų leidžiamų sužvejoti kiekių

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi per metines konsultacijas su Jungtine Karalyste, dėl bendrų leidžiamų sužvejoti kiekių (BLSK), taikomų bendriems Sąjungos ir Jungtinės Karalystės (toliau – Šalys) ištekliams, nustatymo.

               2.Pasiūlymo aplinkybės

               2021 m. gegužės 1 d. įsigaliojo Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Prekybos ir bendradarbiavimo susitarimas)
                  1
               .

               Šalys susitarė bendradarbiauti siekdamos užtikrinti, kad jų vandenyse vykdoma bendrų išteklių žvejybos veikla būtų aplinkos atžvilgiu tvari ilguoju laikotarpiu ir padėtų užtikrinti ekonominę ir socialinę naudą, ir visapusiškai paisydamos Šalių, kaip nepriklausomų pakrantės valstybių, teisių ir pareigų.

               Šalys turi bendrą tikslą naudoti bendrus išteklius taip, kad būtų išlaikyti ir palaipsniui atkurti tokie žvejojamų rūšių populiacijų dydžiai, kurie viršytų biomasės dydžius, kuriems esant galima užtikrinti didžiausią galimą tausios žvejybos laimikį.

               Prekybos ir bendradarbiavimo susitarimo 498 straipsnyje nustatyta, kad Šalys turi rengti metines konsultacijas, kad susitartų dėl kitais (keleriais) metais bendriems ištekliams taikytinų BLSK. Komisija Sąjungos vardu dalyvaus šiose metinėse konsultacijose su Jungtine Karalyste.

               Bendros žuvininkystės politikos (BŽP) reglamente
                  2
                reikalaujama, kad Sąjunga užtikrintų, kad žvejybos ir akvakultūros veikla būtų aplinkos atžvilgiu tvari ilguoju laikotarpiu ir valdoma tokiu būdu, kuris dera su tikslais užtikrinti naudą ekonominėje, socialinėje bei užimtumo srityse ir padėti užtikrinti maisto tiekimą. Jame taip pat reikalaujama, kad Sąjunga žuvininkystės valdymui taikytų atsargumo principą ir siektų užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriems esant galima užtikrinti MSY.

               Be to, BŽP reglamente reikalaujama, kad Sąjunga imtųsi patikimiausiomis turimomis mokslinėmis rekomendacijomis grindžiamų išteklių valdymo ir išsaugojimo priemonių, remtų mokslinių žinių ir rekomendacijų plėtojimą, laipsniškai panaikintų žuvų išmetimo į jūrą praktiką ir skatintų taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kiek įmanoma ją sumažinti, ir vykdyti žvejybą, kuria daromas mažas poveikis jūrų ekosistemoms ir žvejybos ištekliams.

               BŽP reglamento 28 straipsnyje aiškiai reikalaujama, kad Sąjunga šių tikslų ir principų laikytųsi žuvininkystės išorės santykiuose. Pagal to reglamento 33 straipsnį Sąjunga kuo labiau turi stengtis pasiekti bendrą susitarimą dėl bendrų išteklių žvejybos, kad juos būtų įmanoma valdyti tausiai.

               Per visą metinių konsultacijų procesą Taryba ir Komisija turi koordinuoti veiksmus ir bendradarbiauti, kad tinkamais momentais būtų užtikrintas reguliarus ir visapusiškas Tarybos dalyvavimas. Šiuo tikslu Komisija, likus pakankamai laiko iki metinių konsultacijų, turėtų perduoti Tarybai arba jos parengiamiesiems organams išsamų dokumentą, pagrįstą naujausia moksline ir kita aktualia informacija, kuriame išdėstyta Sąjungos pozicija, kad ji būtų apsvarstyta ir patvirtinta Sąjungos vardu.

               Prieš užbaigiant metines konsultacijas su Jungtine Karalyste, Komisija taip pat kreipsis į Tarybą dėl gairių. Komisijos tarnybos prieš kiekvieną konsultacijų etapą laiku susitiks su Žuvininkystės darbo grupe tam, kad, be kita ko, pristatytų ir aptartų tolesnius veiksmus, taip pat per visą metinių konsultacijų procesą teiks jai ataskaitas. Valstybių narių atstovai bus pakviesti dalyvauti ES delegacijos narių teisėmis.

               Pagal SESV 218 straipsnio 10 dalį ir Tarybos sprendimą (ES) 2021/689
                  3
                Europos Parlamentas turi būti nedelsiant ir išsamiai informuojamas, laikantis būtinų priemonių konfidencialumui išsaugoti. Kaip įprasta, informaciją Europos Parlamentui Komisija teiks per atsakingą parlamentinį komitetą.

               3.Teisinis pagrindas

               3.1.Procedūrinis teisinis pagrindas

               3.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyta, kad Taryba priima sprendimus, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               3.1.2.Taikymas aptariamuoju atveju

               Laikydamasi Prekybos ir bendradarbiavimo susitarimo, Sąjunga turi konsultuotis su Jungtine Karalyste dėl bendro bendrų jūrų biologinių išteklių (visų pirma bendrų žuvų išteklių) valdymo. Toks įsipareigojimas atitinka Jungtinių Tautų jūrų teisės konvencijos 63 straipsnį.

               Turi būti rengiamos kasmetinės konsultacijos, kad Šalys pagal Prekybos ir bendradarbiavimo susitarimo 498 straipsnio 2 dalį, 4 dalies a–d punktus ir 6 dalį galėtų susitarti dėl žvejybos galimybių ir su jomis neatsiejamai susijusių sąlygų.

               Numatomu aktu Prekybos ir bendradarbiavimo susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               3.2.Materialinis teisinis pagrindas

               3.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu tuo aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               3.2.2.Taikymas aptariamuoju atveju

               Pagrindinis numatomo akto tikslas ir turinys susiję su bendrų išteklių, kuriais dalijasi Sąjunga ir Jungtinė Karalystė, metinių žvejybos galimybių nustatymo.

               Todėl siūlomo sprendimo materialinis teisinis pagrindas yra SESV 43 straipsnio 3 dalis.

               3.3.Išvada

               Siūlomo sprendimo teisinis pagrindas turėtų būti SESV 43 straipsnio 3 dalis kartu su SESV 218 straipsnio 9 dalimi.

               2021/0305 (NLE)

               Pasiūlymas

               TARYBOS SPRENDIMAS

               dėl pozicijos, kurios Sąjungos vardu turi būti laikomasi per metines konsultacijas su Jungtine Karalyste siekiant susitarti dėl bendrų leidžiamų sužvejoti kiekių

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo (SESV), ypač į jos 43 straipsnio 3 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)remiantis Tarybos sprendimu (ES) 2021/689
                  4
               , nuo 2021 m. gegužės 1 d. taikomas Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Susitarimas);

               (2)pagal Susitarimo 494 straipsnį Sąjunga ir Jungtinė Karalystė (toliau – Šalys) susitarė bendradarbiauti siekdamos užtikrinti, kad jų vandenyse vykdoma bendrų išteklių žvejybos veikla būtų aplinkos atžvilgiu tvari ilguoju laikotarpiu ir padėtų užtikrinti ekonominę ir socialinę naudą, ir visapusiškai paisydamos Šalių, kaip nepriklausomų pakrantės valstybių, teisių ir pareigų. Šalys turi bendrą tikslą naudoti bendrus išteklius taip, kad būtų išlaikyti ir palaipsniui atkurti tokie žvejojamų rūšių populiacijų dydžiai, kurie viršytų biomasės dydžius, kuriems esant galima užtikrinti didžiausią galimą tausios žvejybos laimikį (MSY);

               (3)pagal Susitarimo 498 straipsnį Šalys turi rengti metines konsultacijas, kad susitartų dėl bendrų išteklių bendrų leidžiamų sužvejoti kiekių (BLSK);

               (4)metines konsultacijas Komisija turėtų vykdyti Sąjungos vardu, remdamasi Sąjungos pozicijomis, kurias pagal atitinkamas Sutarties nuostatas turi nustatyti Taryba;

               (5)laikantis Europos Sąjungos sutarties (toliau – ES sutartis) 13 straipsnio 2 dalyje nustatyto lojalaus Sąjungos institucijų bendradarbiavimo principo, Taryba ir Komisija, plačiai koordinuodamos veiksmus ir bendradarbiaudamos tarpusavyje, turėtų per metinių konsultacijų su Jungtine Karalyste dėl atitinkamų išteklių žvejybos galimybių nustatymo procesą užtikrinti reguliarų ir visapusišką Tarybos ir jos parengiamųjų organų dalyvavimą;

               (6)Europos Parlamentas turi būti nedelsiant ir išsamiai informuojamas, kaip numatyta SESV 218 straipsnio 10 dalyje, kad jis galėtų visapusiškai naudotis savo prerogatyvomis pagal Sutartis;

               (7)Europos Parlamento ir Tarybos reglamento (ES) Nr. 1380/2013
                  5
                2 straipsnio 1 dalyje reikalaujama, kad Sąjunga užtikrintų, kad žvejybos ir akvakultūros veikla būtų aplinkos atžvilgiu tvari ilguoju laikotarpiu ir būtų valdoma tokiu būdu, kuris dera su tikslais užtikrinti naudą ekonominėje, socialinėje bei užimtumo srityse ir padėti užtikrinti maisto tiekimą;

               (8)Reglamento (ES) Nr. 1380/2013 2 straipsnio 2 dalyje reikalaujama, kad Sąjunga žuvininkystės valdymui taikytų atsargumo principą ir siektų užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriems esant galima užtikrinti didžiausią galimą tausios žvejybos laimikį;

               (9)Reglamento (ES) Nr. 1380/2013 2 straipsnio 5 dalies j punkte reikalaujama, kad žuvininkystės valdymas derėtų su Europos Parlamento ir Tarybos direktyvoje 2008/56/EB
                  6
                nustatytu tikslu užtikrinti gerą aplinkos būklę. Be to, Reglamento (ES) Nr. 1380/2013 2 straipsnio 5 dalies a punkte kartu su 7 straipsnio 1 dalies d punktu reikalaujama, kad Sąjunga laipsniškai panaikintų žuvų išmetimo į jūrą praktiką, be kita ko, skatindama taikyti tokius žvejybos metodus, kuriais prisidedama prie selektyvesnės žvejybos ir padedama vengti nepageidaujamos priegaudos bei kuo labiau ją sumažinti, taip pat vykdyti žvejybą, kuria daromas mažas poveikis jūrų ekosistemoms ir žvejybos ištekliams;

               (10)Reglamento (ES) Nr. 1380/2013 3 straipsnio c punkte nustatyta, kad Sąjunga turi imtis patikimiausiomis turimomis mokslinėmis rekomendacijomis grindžiamų išteklių valdymo ir išsaugojimo priemonių;

               (11)Reglamento (ES) Nr. 1380/2013 28 straipsnyje nustatyta, kad Sąjunga, palaikydama žuvininkystės išorės santykius, turi taikyti to reglamento 2 ir 3 straipsniuose nustatytus tikslus ir principus, be kita ko, remti mokslinių žinių ir rekomendacijų plėtojimą, ir kad tame reglamente išdėstytos išorės politikos nuostatos nedaro poveikio specialioms nuostatoms, priimtoms pagal SESV 218 straipsnį;

               (12)Reglamento (ES) Nr. 1380/2013 33 straipsnyje išdėstytos nuostatos dėl bendro Sąjungos ir trečiųjų šalių intereso išteklių valdymo principų bei tikslų ir susitarimų dėl keitimosi ir bendro valdymo;

               (13)atsižvelgiant į kintantį žvejybos išteklių, kuriems taikomas Susitarimas, pobūdį ir dėl jo kylantį poreikį Sąjungos pozicijoje atsižvelgti į naujus pokyčius, įskaitant naują mokslinę ir kitą susijusią informaciją, pateiktą prieš metines konsultacijas arba per jas, turėtų būti nustatytos kasmetinio Sąjungos pozicijos tikslinimo tose konsultacijose procedūros. Tos procedūros turėtų atitikti ES sutarties 13 straipsnio 2 dalyje nustatytą lojalaus Sąjungos institucijų bendradarbiavimo principą;

               (14)tikslinga nustatyti poziciją, kurios Sąjungos vardu turi būti laikomasi per metines konsultacijas su Jungtine Karalyste, nes konsultacijų rezultatas bus įgyvendinamas Sąjungos teisėje,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi per metines konsultacijas su Jungtine Karalyste, dėl bendrų išteklių žvejybos galimybių pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 498 straipsnį, išdėstyta I priede.

               2.1 dalyje nurodyta Sąjungos pozicija tikslinama kasmet pagal II priedą.

               2 straipsnis

               Reguliarus ir visapusiškas Tarybos dalyvavimas metinių konsultacijų metu užtikrinimas Tarybai ir Komisijai plačiai koordinuojant veiksmus ir bendradarbiaujant tarpusavyje.

               3 straipsnis

               Taryba, remdamasi Komisijos pasiūlymu, iki 2026 m. birželio 30 d. įvertina ir prireikus peržiūri 1 straipsnyje nurodytą Sąjungos poziciją.

               4 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 149, 2021 4 30, p. 10

                     (2)

                        2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

                     (3)

                        2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2–9).

                     (4)

                        2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2).

                     (5)

                        2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

                     (6)

                        2008 m. birželio 17 d. Europos Parlamento ir Tarybos direktyva 2008/56/EB, nustatanti Bendrijos veiksmų jūrų aplinkos politikos srityje pagrindus (Jūrų strategijos pagrindų direktyva) (OL L 164, 2008 6 25, p. 19).

    ---documentbreak---

               EUROPOS KOMISIJA
            Briuselis, 2021 09 23
            COM(2021) 595 final

            PRIEDAI
            prie
            pasiūlymo dėl Tarybos sprendimo
            dėl pozicijos, kurios Sąjungos vardu turi būti laikomasi per metines konsultacijas su Jungtine Karalyste siekiant susitarti dėl bendrų leidžiamų sužvejoti kiekių

               I PRIEDAS

               Pozicija, kurios Sąjungos vardu turi būti laikomasi
               per metines konsultacijas su Jungtine Karalyste siekiant susitarti dėl bendrų leidžiamų sužvejoti kiekių

               1.PRINCIPAI

               Per metines konsultacijas su Jungtine Karalyste Sąjunga:

               (a)siekia užtikrinti, kad žvejybos galimybės, dėl kurių susitariama, atitiktų tarptautinę teisę, visų pirma 1982 m. Jungtinių Tautų (JT) jūrų teisės konvencijos ir 1995 m. JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių apsaugos bei valdymo nuostatas;

               (b)siekia užtikrinti, kad būtų laikomasi Sąjungos tarptautinių įsipareigojimų;

               (c)siekia suderinamumo ir sinergijos su Sąjungos įgyvendinama politika, kuri yra dvišalių žuvininkystės santykių su kitomis trečiosiomis šalimis ir regioninėmis žvejybos valdymo organizacijomis dalis, ir užtikrina derėjimą su kitų sričių, visų pirma išorės santykių, užimtumo, aplinkos, prekybos, vystymosi, mokslinių tyrimų ir inovacijų, Sąjungos politika;

               (d)siekia užtikrinti, kad BLSK būtų bendrai nustatomi laikantis bendros žuvininkystės politikos (BŽP) tikslo, kad žuvininkystė būtų aplinkos atžvilgiu tvari ilguoju laikotarpiu ir būtų valdoma tokiu būdu, kuris dera su tikslais užtikrinti naudą ekonominėje, socialinėje bei užimtumo srityse, be kita ko, su pagrindiniu BŽP tikslu – išteklių išsaugojimu, didžiausio galimo tausios žvejybos laimikio (MSY) užtikrinimu ir taikytinais daugiamečiais planais;

               (e)siekia laikytis 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto;

               (f)siekia užtikrinti nediskriminacines sąlygas Sąjungos laivynui, remdamasi tais pačiais principais ir standartais, kokie taikomi pagal Sąjungos teisę;

               (g)siekia nustatyti metinių konsultacijų dėl žvejybos galimybių tvarkaraštį;

               (h)siekia užtikrinti suderinamumą su Sąjungos aplinkos teisės aktais, visų pirma su Direktyva 2008/56/EB, taip pat su kitų Sąjungos sričių politika.

               2.GAIRĖS

               Sąjunga kuo labiau stengiasi pasiekti susitarimą su Jungtine Karalyste dėl žvejybos galimybių (BLSK ir su jais funkciškai susietų priemonių), laikydamasi toliau išdėstyto požiūrio.

               Tuo tikslu Komisija per metines konsultacijas glaudžiai bendradarbiauja su Taryba siekdama:

               (a)nustatyti patikimiausiomis turimomis mokslinėmis rekomendacijomis grindžiamus BLSK, kad būtų pasiektas MSY užtikrinantis išteklių naudojimo lygis;

               (b)jei tokių mokslinių rekomendacijų dėl MSY užtikrinančio išteklių naudojimo lygio nėra, nustatyti BLSK laikantis žvejybai taikomo atsargumo principo;

               (c)jei nėra jokių mokslinių rekomendacijų, užkirsti kelią atitinkamų išteklių pereikvojimui nustatant tokį patį BLSK kaip ir ankstesniais metais;

               (d)gauti įvairių mokslinių rekomendacijų dėl BLSK nustatymo, įskaitant tas, kuriose derinamas MSY ir atsargumo principas, jei nustatant BLSK yra neatitiktis tarp rajono, dėl kurio teikiama rekomendacija, ir išteklių valdymo rajono, taip pat, jei BLSK taikomi daugiau nei vienai rūšiai;

               (e)nustatyti BLSK, dėl kurių pateiktas MSY vertinimas ir FMSY rekomendacijos, atsižvelgiant į BŽP MSY tikslą ir taikomus daugiamečius planus. Jeigu pagal daugiamečius planus leidžiama taikyti ICES nustatytus FMSY intervalus, Sąjunga turėtų siekti pasinaudoti šiomis nuostatomis, jei tenkinamos daugiamečiuose planuose nustatytos sąlygos;

               (f)nustatyti atsargumo principu grindžiamus BLSK pagal pagrindines rekomendacijas, išdėstytas ICES rekomendacijų suvestinėje, dėl: i) išteklių, kurie sužvejojami kaip priegauda (pagal daugiamečius planus), ii) tikslinių išteklių (pagal daugiamečius planus), dėl kurių ICES teikia tik atsargumo principu grindžiamas rekomendacijas, ir iii) BLSK, dėl kurių pateiktos daugiametės atsargumo principu grindžiamos rekomendacijos ir kurių atveju reikėtų siekti, kad jie išliktų stabilūs;

               (g)atsižvelgti į tai, kad vykdant mišriąją žvejybą sunku tuo pačiu metu visus išteklius žvejoti laikantis MSY lygio, ypač tais atvejais, kai sunku išvengti reiškinio, kai dėl tam tikrų žuvų rūšių sustabdoma žvejyba, įskaitant atvejus, kai dėl tikslinių išteklių arba priegaudos BLSK pateiktos nulinio laimikio rekomendacijos. Sąjunga turėtų siekti (tai atvejais, kai tai aktualu pagal daugiamečius planus), kad kartu su BLSK būtų nustatytos taisomosios priemonės;

               (h)nustatyti BLSK mokslo ar stebėsenos tikslais, atsižvelgiant į mokslines rekomendacijas;

               (i)užtikrinti derėjimą su Sąjungoje taikomais teisės aktais, susijusiais su konkrečiomis rūšimis ir ištekliais;

               (j)užtikrinti konvergenciją dėl rūšių, kurių žvejyba turi būti uždrausta remiantis mokslinėmis rekomendacijomis, be kita ko, dėl bendro draudimo žvejoti giliavandenius ryklius;

               (k)suderinti požiūrį dėl sutartų BLSK koregavimo metodo ir koregavimo taikymo pritaikius įpareigojimo iškrauti laimikį išimtis (įpareigojimui iškrauti visą laimikį pritaikius de minimis išimtį ir išgyvenamumu grindžiamą išimtį). Sąjunga turėtų siekti kuo labiau suderinto požiūrio dėl tokių išimčių taikymo, laikantis Reglamento (ES) Nr. 1380/2013 15 straipsnio;

               (l)susitarti, kad būtų laikomasi šiaurinių paprastųjų vilkešerių išsaugojimo principo, remiantis ICES mokslinėmis rekomendacijomis;

               (m)susitarti dėl kitų su BLSK funkciškai susietų priemonių, visų pirma dėl specialiųjų sąlygų ir tarprajoninių lankstumo priemonių, pagal Reglamentą (ES) Nr. 1380/2013, ypač jo 15 straipsnio 8 dalį ir 15 straipsnio 9 dalį;

               (n)remiantis patikimiausiomis turimomis mokslinėmis rekomendacijomis ir Susitarimo 499 straipsnio 4 dalimi, nustatyti išteklius, kurie turi būti laikomi ypatingaisiais ištekliais, kad tais atvejais, kai nepavyksta laiku užbaigti metinių konsultacijų pagal Susitarimo 498 straipsnio 2 dalį, būtų galima nustatyti laikinuosius BLSK.

               II PRIEDAS

               Kasmetinis Sąjungos pozicijos, kurios turi būti laikomasi per metines konsultacijas su Jungtine Karalyste susitarti dėl BLSK, tikslinimas

               Prieš prasidedant metinėms konsultacijoms su Jungtine Karalyste ir jų metu Komisija imasi būtinų veiksmų, kad pozicijoje, kuri bus pareikšta Sąjungos vardu, būtų atsižvelgta į naujausias turimas mokslines rekomendacijas ir kitą susijusią informaciją, laikantis I priede išdėstytų principų ir gairių. Pozicija turi būti tinkamai atspindėta rašytiniame protokole, kuriame užfiksuojami per konsultacijas, rengiamas pagal Susitarimo 498 straipsnį, Sąjungos ir Jungtinės Karalystės sudaryti susitarimai.

               Šiuo tikslu ir remdamasi tomis rekomendacijomis bei informacija Komisija, likus pakankamai laiko iki metinių konsultacijų, perduoda Tarybai rašytinį dokumentą, kuriame išdėstoma išsami informacija apie siūlomą Sąjungos pozicijos patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai. Visų pirma Komisija, likus pakankamai laiko iki minėto rašytinio protokolo pasirašymo, perduoda Tarybai Sąjungos poziciją, kad būtų patvirtinti išsamūs metinių konsultacijų rezultatai.

               Šis procesas apima in situ koordinavimo posėdžius, pristatymus, dalijimąsi informacija apie rezultatus ir diskusijas, visapusišką nacionalinių delegacijų dalyvavimą metinėse konsultacijose (be kita ko, jų dalyvavimą Sąjungos delegacijos narių teisėmis) ir prireikus techniniuose posėdžiuose.

               Jei konsultacijų metu Sąjungai pasiekti susitarimo su Jungtine Karalyste neįmanoma, Komisija, siekdama Sąjungos pozicijoje atsižvelgti į naujus elementus, perduoda tą klausimą Tarybai pagal antroje pastraipoje nustatytą procedūrą.

               Jei, pasibaigus metinėms konsultacijoms, tikslinga iš dalies pakeisti BLSK, skirtus tiems (keleriems) metams, kuriems jie buvo nustatyti, Komisija, remdamasi naujausia moksline ir kita susijusia informacija bei I priede išdėstytais principais ir gairėmis, likus pakankamai laiko perduoda Tarybai naują rašytinį dokumentą, kuriame išdėstoma išsami informacija apie siūlomą Sąjungos pozicijos dėl tokio pakeitimo patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai.